E A
E F# B

Pilvetön päivä ja pikitien varsi
toivon ettei pääni helteessä sekoa 
mietin mikä hidasti matkan tekoa
elämää nähnyt vaateparsi vai 
ajamaton partako kyytejä karsi?

Joutessani laskin siankärsämöitä
niitä oli sakeana pikitienlaita
ojan toisella puolella piikkilanka-aita
yksinäinen lehmä paiski niityllä töitä
ja halveksi maantien kiirehtijöitä

huutelin lehmää se huomasi minut
ja hitaammin lönkytti likemmäksi 
sen katsekkin kävi lempeämmäksi
se äsken oli ihmisiä halveksinut
mutta tuokio vain ja olimme jo sinut

sanoin sille ei taida helppoa olla
kun ei ole päivää ettei joku lypsä
jos ei maitoa heru olet pihviksi kypsä
ja vaikka tekisit työtäsi nautinnolla
päätät päiväsi varmasti teurastamolla

se mietti ja sanoi ei valittaa auta
voit säälisi rauhassa vaimentaa 
joku sinuakin lypsää ja paimentaa
ihminen voi myös olla susi tai nauta
ja ihmisen kaivama on ihmisen hauta

lehmän silmistä myötätunto pilkehti
jatkoin liftaamista mitään vastaamatta
joku autokin pysähtyi odottamatta
katsoin taakse kun auto lähteä ehti
lehmä hännällään hilpeästi tervehti.